ທ່ານ Annan ຮຽກຮ້ອງ ໃຫ້ຊີເຣຍ ຢຸດຍິງໃນທັນທີ (ເບິ່ງສະໄລດ໌ກັບວີດີໂອ)
ທ່ານ Annan ທວງໃຫ້ລັດຖະບານຊີເຣຍ ຢຸດຍິງໃນທັນທີ ຂະນະທີ່ການປະທະກັນຮອບໃໝ່ ລະເບີດຂຶ້ນໃນທົ່ວປະເທດ
ທ່ານ Kofi Annan ທູດພິເສດຂອງອົງການສະຫະປະຊາຊາດແລະສັນນິບາດອາຣັບກ່າວ ວ່າ ລັດຖະບານຊີເຣຍຕ້ອງຈັດຕັ້ງປະຕິບັດການຢຸດຍິງໃນທັນທີແລະຢຸດເຊົາການໂຈມຕີກຸ່ມ ຝ່າຍຄ້ານ ຂະນະທີ່ການປະທະກັນຮອບໃໝ່ລະເບີດຂຶ້ນໃນທົ່ວປະເທດ ໃນວັນສຸກມື້ນີ້ ໂຄສົກຂອງທ່ານ Annan ກ່າວຕໍ່ພວກນັກຂ່າວ ທີ່ນະຄອນເຈນີວາວ່າ ເສັ້ນຕາຍແມ່ນໃນ ທັນທີໂລດ ໃຫ້ປະທານາທິບໍດີ Bashar al-Assad ຈັດຕັ້ງປະຕິບັດແຜນການສັນຕິພາບ 6 ຂໍ້ ທີ່ໄດ້ຮ່າງຂຶ້ນໂດຍອະດີດຫົວໜ້າອົງການສະຫະປະຊາຊາດ ທ່ານບໍ່ໄດ້ໃຫ້ລາຍລະ ອຽດຢ່າງເຈາະຈົງວ່າມາດຕະການອັນໃດທີ່ທ່ານ Assad ຄວນຈະເອົາ ຖ້າທ່ານຫາກຍັງບໍ່ ໄດ້ຈັດຕັ້ງປະຕິບັດ ເຖິງແມ່ນວ່າທ່ານ Assad ໄດ້ຕົກລົງຮັບເອົາແຜນການສັນຕິພາບ ໃນມື້ວັນອັງຄານຜ່ານ ມາແລ້ວກໍຕາມ ແຕ່ຄວາມຮຸນແຮງຍັງດຳເນີນຢູ່ຕໍ່ມາ ໃນແຕ່ລະມື້ ໃນວັນສຸກມື້ນີ້ ກຸ່ມສິ້ງ ຊອມສິດທິມະນຸດໃນຊີເຣຍ ກ່າວຕໍ່ວີໂອເອວ່າ ທະຫານລັດຖະບານ ຍັງສືບຕໍ່ການໂຈມຕີ ທີ່ເມືອງ Homs ໃນພາກກາງຂອງປະເທດ ດ້ວຍການຍິງປືນຄົກໂຈມຕີຫຼາຍໆຮອບ ທີ່ ຮັດໃຫ້ມີຜູ້ເສຍຊີວິດຢ່າງນ້ອຍ 2 ຄົນ ນອກນັ້ນແລ້ວຍັງມີລາຍງານວ່າໄດ້ເກີດການສູ້ລົບ ກັນຂຶ້ນທີ່ແຂວງ Idlib ໃນ ພາກເໜືອຂອງປະເທດແລະນອກນະຄອນຫຼວງ Damascus ຂະນະດຽວກັນ ລັດຖະມົນຕີການຕ່າງປະເທດສະຫະລັດ ທ່ານນາງ Hillary Clinton ພວມຢູ່ໃນລະຫວ່າງການຢ້ຽມຢາມນະຄອນຫຼວງຂອງ Saudi Arabia ເພື່ອເຈລະຈາຫາ ລືແນໃສ່ເພີ່ມຄວາມກົດດັນຕໍ່ທ່ານ Assad ໃຫ້ຍຸຕິການປາບປາມຢ່າງໂຫດຮ້າຍ ຕໍ່ການ ລຸກຮືຂຶ້ນຕໍ່ຕ້ານລັດຖະບານທີ່ດຳເນີນມາ ເປັນເວລານຶ່ງປີແລ້ວນັ້ນ ໃນລະຫວ່າງການຢ້ຽມຢາມນະຄອນຫຼວງ Riyadh ເປັນເວລາ 2 ມື້ນັ້ນທ່ານນາງ Clin- ton ຈະໄດ້ພົບປະກັບກະສັດ Abdullah ແລະລັດຖະມົນຕີການຕ່າງປະເທດ ເຈົ້າຊາຍ Saud al-Faisal ພ້ອມໆກັບເຂົ້າຮ່ວມກອງປະຊຸມລະດັບສູງຂອງພວກນັກການທູດໃນ ເຂດອ່າວເປີເຊຍນຳດ້ວຍ ຫຼັງຈາກນັ້ນ ທ່ານນາງ Clinton ຈະເດີນທາງໄປເທີກີໃນມື້ວັນອາທິດ ເພື່ອເຂົ້າຮ່ວມກອງ ປະຊຸມຄັ້ງທີ 2 ຂອງອັນທີ່ເອີ້ນວ່າ “ເພື່ອນມິດຊີເຣຍ” ຊຶ່ງຈະມີປະເທດຕ່າງໆຫຼາຍສິບປະ ເທດທີ່ໃຫ້ການສະໜັບສະໜຸນຕໍ່ພວກກະບົດໃນຊີເຣຍໄປຮ່ວມນັ້ນ ເປັນທີ່ຄາດກັນວ່າ ກອງປະຊຸມດັ່ງກ່າວນີ້ຈະເພັ່ງເລັງໃສ່ວ່າ ຈະຄໍ້າປະກັນແນວໃດໃຫ້ປະ ທານາທິບໍດີ Assad ປະຕິບັດຕາມ ແຜນການສັນຕິພາບ ຊຶ່ງຮຽກຮ້ອງໃຫ້ ມີການຢຸດ ຍິງ ການບັນເທົາທຸກທາງດ້ານມະນຸດສະທຳ 2 ຊົ່ວໂມງຕໍ່ມື້ແລະເປີດການເຈລະຈາທາງ ດ້ານການເມືອງເພື່ອຍຸຕິບັນຫາຂັດແຍ້ງໃນຊີເຣຍ